На основу члана 46. Закона о локалној самоуправи („Службени гласник Републике Србије“, број 129/2007, 83/2014-др.закон, 101/2016-др.закон и 47/2018), члана 77. Статута општине Љубовија („Службени лист општине Љубовија“, број 3/2019) и члана 7. Правилника о начину, поступку и критеријумима за доделу средстава црквама и традиционалним верским заједницама, број: 06-101/2017-02 и 06-331/2022-02, Општинско веће општине Љубовија на седници одржаној дана 31.01.2023. године, расписује

**ЈАВНИ КОНКУРС**

**за финансирање или суфинансирања из буџета општине Љубовија за 2023. годину пројеката изградње, одржавања и обнове црквених и верских објеката и одржавање манифестација на територији општине Љубовија чији су подносиоци цркве и традиционалне верске заједнице**

**I Предмет конкурса**

 Средства предвиђена Одлуком о буџету општине Љубовија за доделу финансирања или суфинснирања пројеката цркава и традиционалних верских заједница из буџета општине Љубовија додељују се за: пројекте изградње црквених или верских објеката, текуће поправке и одржавање црквених или верских објеката, пројекте обнове црквених или верских објеката и текуће материјалне трошкове и одржавање манифестација.

Пројекaт je низ јединствених активности у краћем временском интервалу или активности које су једнократног карактера, које уз коришћење финансијских, људских и других ресурса доводе до реализације унапред дефинисаног циља.

Програм је група активности које се одвијају у дужем временском периоду, уз могуће понављање, како би се реализовала нека стратегија, или би се дошло до унапређења одређене области.

**II Средства за финансирање/суфинансирање програма/пројеката**

Одлуком Општинског већа број 06-22/2022-02 од 31.01.2023. године расписан је јавни конкурс за финансирање и суфинансирање пројеката црквама и традиционалним верским заједницама за изградњу, одржавање и обнову црквених и верских објеката и одржавање манифестација на територији општине Љубовија који ће бити финансирани и реализовани у току 2023. године у износу од 1.000.000,00 динара. Средства су обезбеђена у буџету општине Љубовија на конту 481 - дотације невладиним организацијама, програмска активност 1201-0003, прогам 1201-развој културе и информисања.

**III Право учешћа на конкурсу**

Право учешћа на конкурсу имају: **1)** **традиционалне цркве** и **2)** **традиционалне верске заједнице**.

 Традиционалне цркве су у складу са Законом о црквама и верским заједницама јесу оне које у Србији имају вишевековни историјски континуитет и чији је правни субјективитет стечен на основу посебних закона, и то: Српска Православна Црква, Римокатоличка Црква, Словачка Евангеличка Црква а. в., Реформатска Хришћанска Црква и Евангеличка Хришћанска Црква а. в.

 Традиционалне верске заједнице су у складу са Законом о црквама и верским заједницама, јесу оне које у Србији имају вишевековни историјски континуитет и чији је правни субјективитет стечен на основу посебних закона, и то Исламска верска заједница и Јеврејска верска заједница.

**IV Пријава на конкурс и рок за пријаву**

 Образац пријаве на Конкурс и остала пратећа документација везана за аплицирање доступни су на званичном интернет сајту општине Љубовија (www.ljubovija.rs). Уз Образац број 1 - Апликациони формулар обавезно се подноси сва одговарајућа документација којом се доказују испуњеност прописаних критеријума предлагача програма/пројекта и то :

* доказ о подносиоцу пријаве: извод из регистра у којем је субјекат регистован,
* одлуку цркве или верске заједнице о изградњи, адаптацији и реконструкцији верског објекта за који се конкурише;
* доказ о добијеним потребним дозволама и сагласностима надлежних органа предвиђеним законом и прописима који регулишу ову област или изјаву да ће све потребне дозволе бити прибављене до почетка извођења радова;
* детаљан опис пројекта, за чије финансирање или суфинасирање се подноси пријава;
* буџет пројекта;
* доказ о суфинансирању од стране партнерске или донаторске организације на пројекту (потписане протоколе и др.).

Предлог програма/пројекта мора бити достављен у запечаћеној коверти, заштићеној од оштећења која могу настати у транспорту, на пријемном шалтеру Општинске управе или препорученом поштом на адресу Општина Љубовија, ул. Војводе Мишића 45, 15320 Љубовија, са назнаком: „Пријава на Конкурс за финансирање или суфинансирање пројеката црквама и традиционалним верским заједницама за изградњу, одржавање и обнову црквених и верских објеката и одржавање манифестација на територији општине Љубовија у 2023. години, број конкурса 06-22/2023-02.

Сва обавезна и пратећа документација мора бити достављена у једној коверти или пакету.

Предлог пројекта чија је пријава послата у више коверата, тј. пакета, неће бити узет у обзир (сматраће се да није испунио формалне услове).

Предња страна коверте са предлогом програма/пројекта мора садржати најмање следеће податке:

1. назив предлога програма/пројекта;

2. назив подносиоца предлога;

3. адресу подносиоца предлога;

4. ознаку: „Не отварати”.

Конкурсни материјал се не враћа.

Рок за пријаву на јавни конкурс за финансирање и суфинансирање пројеката за изградњу, одржавање и обнову црквених и верских објеката и одржавање манифестација на територији општине Љубовија у 2023. години чији су подносиоци цркве и традиционалне верске заједнице је 20.02.2023. године.

Неће се узимати у разматрање неблаговремене и непотпуне или неправилно попуњене пријаве, пријаве које нису поднете од стране овлашћених лица, као ни пријаве које нису предмет јавног конкурса.

**V Критеријуми и мерила за оцену пројеката**

 Критеријуми за доделу средстава за финансирање или суфинансирање пројеката цркава и традиционалних верских заједница из буџета општине Љубовија за изградњу, одржавање и обнову црквених и верских објеката на територији општине Љубовија јесу:

* број верника;
* да ли је црквени односно верски објекат под заштитом као културно добро;
* стање у ком се налази објекат;
* суфинансирање пројеката из других извора;
* усмереност ка што већем броју корисника;
* унапређење стања у ком се налази објекат;
* реалан финансијски план за предложени пројекат;
* да се објекти цркве или традиционалне верске заједнице налазе на територији општине Љубовија.

Критеријуми за доделу средстава за финансирање или суфинансирање пројеката цркава и традиционалних верских заједница из буџета општине Љубовија за манифестације организоване од стране цркава и традиционалних верских заједница чије се одржавање планира на територији општине Љубовија:

- да се манифестација организује на територији општине Љубовија

- број учесника;

- да је у претходном периоду наведена манифестација организована од стране подносиоца предлога пројекта;

- да се организација манифестације спроводи од стране више чинилаца (више црквених општина, у сарадњи са локалном самоуправом, невладином сектором, неформалним групама грађана...);

- суфинансирање пројеката из других извора;

- усмереност ка што већем броју корисника;

- унапређење културно-верског туризма;

- реалан финансијски план за предложени пројекат.

Сваки од наведених критеријума бодује се вредношћу од 1 до 10 (критеријум остварен у највећој мери носи 10 бодова).

У обзир за финансирање и суфинансирање пројеката из буџета општине Љубовија узимају се само пројекти вредновани са најмање 50 бодова.

**VI Доношење одлуке о финансирању/суфинансирању предложених пројеката**

Комисија разматра пријаве и у складу са условима Конкурса, врши избор пројеката и сачињава предлог о избору пројеката који ће се финансирати или суфинансирати из буџета општине Љубовија и исти до 28.02.2023. године доставља Општинском већу.

У року од 8 дана од дана достављања Предлога Комисије, Општинско веће доноси Одлуку о финансирању или суфинансирању пројекта цркава и традиционалних верских заједница из буџета општине Љубовија.

Са носиоцем одобреног пројекта начелник Општинске управе закључује уговоре о финансирању или суфинансирању пројекта цркава и традиционалних верских заједница за изградњу, одржавање и обнову црквених и верских објеката којим се уређују међусобна права и обавезе.

За додатне информације можете се обратити начелнику Општинске управе општине Љубовија у просторијама управе или на број телефона: 015/561-411.

  **Број:** 06-22/2023-02 **ПРЕДСЕДНИК**

 **ОПШТИНСКОГ ВЕЋА**

 Милан Јовановић, с.р.